พระเจ้าโบดวงที่ 2 แห่งเยรูซาเลม

พระเจ้าโบดวงที่ 2 แห่งเยรูซาเลม (ฝรั่งเศส: Baudouin II de Jérusalem; อังกฤษ: Baldwin II of Jerusalem) เดิม โบดวงที่ 2 เคานต์แห่งเอดเดสสา เมื่อประสูติ โบดวงแห่งเรอแตล (ฝรั่งเศส: Baudouin de Rethel) หรือ โบดวงแห่งบูร์ (ฝรั่งเศส: Baudouin de Bourcq หรือ du Bourg) ทรงเป็นเคานต์แห่งอิเดสสาตั้งแต่ ค.ศ. 1100 ถึง 1118 ก่อนที่จะขึ้นครองราชย์เป็นพระมหากษัตริย์เยรูซาเลมครองราชย์ระหว่าง ค.ศ. 1118 จนเสด็จสวรรคต พระองค์ทรงร่วมเดินทางไปดินแดนศักดิ์สิทธิ์พร้อมกับโกเดอฟรอยแห่งบูยงและโบดวงแห่งบูโลญในช่วงสงครามครูเสดครั้งที่ 1และได้รับสืบทอดตำแหน่งเป็นเคานต์แห่งเอเดสซาคนที่สองหลังจากโบดวงแห่งบูโลญละทิ้งเคาน์ตีเพื่อไปยังเยรูซาเล็มหลังจากพระเชษฐาสิ้นพระชนม์

ใน ค.ศ. 1104 พระองค์ถูกจับกุมในยุทธการที่ฮาร์ราน โดยเซอคเมนแห่งมาร์ดิน จากนั้นโดย จิคีร์มิชแห่งโมซูล และท้ายสุดโดยยาวาลี ซัคกาวา ระหว่างที่ทรงถูกจองจำ ทานเครดแห่งกาลิลี ผู้ครองราชรัฐแอนติออกและริชาร์ดแห่งซาแลร์โน พระญาติของพระองค์ได้ทำหน้าที่ผู้สำเร็จราชการแทนในการปกครองอิเดสซา
พระองค์ทรงได้รับการไถ่ตัวโดยญาติของตน ฌอแซอลังแห่งกูร์เตอแน ลอร์ดแห่งเตอร์เบสเซล ในฤดูร้อน ค.ศ. 1108 ทานเครดพยายามจะยึดครองอิเดสซา แต่แบร์นาร์แห่งวาล็องซ์ อัครบิดรละตินแห่งแอนติออก ได้ชักชวนให้เขาคืนเขตแดนให้โบดวง พระองค์ได้เป็นพันธมิตรกับยาวาลี แต่ถูกทานเครดและพันธมิตรของเขา ริดวานแห่งอะเลปโป เอาชนะได้ในการรบที่เตอร์เบสเซล ต่อมาโบดวงและทานเครดได้คืนดีต่อกันในการประชุมผู้นำครูเสดใกล้เมืองตริโปลีในเดือนเมษายน ค.ศ. 1109 เมาดุด อะตาแบกแห่งโมซูล และผู้สืบทอดตำแหน่งของเขา อักซุนคูร์ อัล-บุรซูกี ได้เปิดศึกโจมตีอิเดสซาในช่วงต้นคริสต์ทศวรรษ 1110 สร้างความเสียหายแก่พื้นที่ฝั่งตะวันออกของเขตเคาน์ตี โบดวงกล่าวหาฌอแซอลังว่าทรยศหลังจากเขายึดเมืองเตอร์เบสเซลใน ค.ศ. 1113 และแคว้นอาร์เมเนียใกล้เคียงใน ค.ศ. 1116 และ 1117left|thumb|400x400px|พระเจ้าโบดวงที่ 2 แห่งเยรูซาเลมกับคณะอัศวินเทมพลาร์พระเจ้าโบดวงที่ 1 แห่งเยรูซาเล็ม สิ้นพระชนม์ในวันที่ 2 เมษายน ค.ศ. 1118 โดยทรงยกสิทธิ์ในบัลลังก์ให้พระเชษฐา อูซตาสที่ 3 เคานต์แห่งบูโลญ โดยระบุว่าหากเออสตาชไม่สามารถเดินทางไปดินแดนศักดิ์สิทธิ์ได้ ให้เสนอราชสมบัติแก่โบดวงแห่งบูร์แทน อาร์นุลฟ์แห่งโชกส์ อัครบิดรละตินแห่งเยรูซาเลม และฌอแซอลังแห่งกูร์เตอแน ผู้ครอบครองดินแดนที่ใหญ่ที่สุดในราชอาณาจักรเยรูซาเลม ได้ชักชวนขุนนางคนอื่นให้เลือกโบดวงขึ้นครองราชย์ พระเจ้าโบดวงที่ 2 ได้รับราชสมบัติและเข้ายึดครองเมืองต่าง ๆ ส่วนใหญ่ในราชอาณาจักร จากนั้นมอบอิเดสซาให้แก่ฌอแซอลัง หลังจากกองทัพของราชรัฐแอนติออกถูกทำลายจนเกือบสิ้นในวันที่ 28 มิถุนายน ค.ศ. 1119 พระเจ้าโบดวงจึงทรงได้รับเลือกให้เป็นผู้สำเร็จราชการแทนเจ้าชาย โบเฮมอนด์ที่ 2 ที่ยังไม่มาถึง แต่เนื่องจากการรุกรานของพวกเซลจุคในแอนติออกย่างต่อเนื่อง ทำให้พระองค์ต้องใช้เวลาส่วนใหญ่ในแคว้นนั้น จนเกิดความไม่พอใจในเยรูซาเลม ต่อมาในเดือนเมษายน ค.ศ. 1123 โบดวงถูก เบเลก จับตัว และกลุ่มขุนนางเสนอราชบัลลังก์ให้แก่ ชาร์ลที่ 1 เคานต์แห่งแฟลนเดอส์ แต่เขาปฏิเสธ ในระหว่างที่พระเจ้าโบดวงถูกกุมตัว ทหารเยรูซาเล็มสามารถยึดเมืองไทร์ได้ด้วยความช่วยเหลือจากกองเรือเวนิส เมื่อพระองค์ได้รับการปล่อยตัวในเดือนสิงหาคม ค.ศ. 1124 พระองค์พยายามตีเมืองอะเลปโป แต่ต้องล่าถอยเพราะแรงต้านจากอัล-บุรซูกีในต้น ค.ศ. 1125

พระเจ้าโบดวงทรงยก อาลิกซ์ พระราชธิดาองค์ที่สองให้สมรสกับ โบเฮมอนด์ที่ 2 เมื่อพระองค์เดินทางมาถึงซีเรียในเดือนตุลาคม ค.ศ. 1126 และทรงสละตำแหน่งผู้สำเร็จราชการในแอนติออก พระองค์ทรงมีแผนจะยึดดามัสกัสและต้องการกำลังสนับสนุนจากภายนอก จึงทรงยกพระราชธิดาองค์โต เมลีแซงด์ ให้สมรสกับ ฟูลก์ที่ 5 เคานต์แห่งอ็องฌู ใน ค.ศ. 1129 โดยทหารใหม่ที่มากับฟูลก์ช่วยให้พระองค์สามารถรุกรานเขตแดนของดามัสกัส และสามารถยึดเมืองบาเนียสได้ในปลาย ค.ศ. 1129 ด้วยความช่วยเหลือจากกลุ่ม นิซารี (หรือแอสซาสซิน) หลังจากโบเฮมอนด์ที่ 2 ถูกสังหารในการรบช่วงต้น ค.ศ. 1130 พระเจ้าโบดวงทรงบังคับให้อาลิกซ์ออกจากแอนติออก และเข้ารับตำแหน่งผู้สำเร็จราชการแทนพระราชนัดดาของพระองค์ กงส์ต็องส์

ต่อมาพระเจ้าโบดวงล้มป่วยอย่างหนักที่แอนติออกและได้ปฏิญาณตนเป็นนักบวชก่อนเสด็จสวรรคตในโบสถ์พระคูหาศักดิ์สิทธิ์ พระองค์เป็นที่ยอมรับในด้านความสามารถทางทหาร แต่ก็มีชื่อเสียงในทางลบว่า “รักเงินเป็นพิเศษ”

 อ้างอิง 

 William of Tyre, A History of Deeds Done Beyond the Sea, trans. E. A. Babcock and A. C. Krey. Columbia University Press, 1943.
 Hans Mayer, The Crusades. Oxford University Press, 1965.
 Alan V. Murray, The Crusader Kingdom of Jerusalem: A Dynastic History 1099-1125. Prosopographia & Genealogia, 2000.
 Steven Runciman, A History of the Crusades, Vol. II: The Kingdom of Jerusalem. Cambridge University Press, 1952.

 ดูเพิ่ม 
 ราชอาณาจักรเยรูซาเลม

หมวดหมู่:บุคคลที่เกิดในปี พ.ศ. 1603
หมวดหมู่:พระมหากษัตริย์เยรูซาเลม
หมวดหมู่:เคานต์แห่งอิเดสซา